b'\n_START_ARTICLE_\nHemitselluloos\n_START_PARAGRAPH_\nHemitselluloos on peaaegu k\xc3\xb5igi taimede rakukestades esinev heteropol\xc3\xbcmeerset t\xc3\xbc\xc3\xbcpi pol\xc3\xbcsahhariid, mis esineb k\xc3\xb5rvuti tselluloosiga._NEWLINE_Hemitselluloosi molekul kujutab erinevatest sahhariididest koosnevat hargnenud heteropol\xc3\xbcmeeri (esinevad mitmeti \xc3\xbchendatud p\xc3\xb5hiliselt viie s\xc3\xbcsinikuaatomiga ts\xc3\xbcklid nagu gl\xc3\xbckoos, ks\xc3\xbcloos, mannoos, galaktoos, arabinoos jt). Hemitselluloos moodustab suure osa (keskmiselt 20%) enamiku taimede biomassist.\n_START_SECTION_\nV\xc3\xb5rdlus tselluloosiga\n_START_PARAGRAPH_\nTselluloos on kristalne, tugev ja raskesti h\xc3\xbcdrol\xc3\xbc\xc3\xbcsitav homopol\xc3\xbcmeerne pol\xc3\xbcsahhariid. Hemitselluloos on amorfse struktuuriga, v\xc3\xa4hese tugevusega ja kergesti lihtsamateks suhkruteks (mannoos, galaktoos) h\xc3\xbcdrol\xc3\xbc\xc3\xbcsitav lahja happe v\xc3\xb5i aluse v\xc3\xb5i hemitsellulaas ens\xc3\xbc\xc3\xbcmidega._NEWLINE_Tselluloosi molekul on hargnemata struktuuriga 7000 \xe2\x80\x93 15 000 gl\xc3\xbckoosi l\xc3\xbclist koosnev pol\xc3\xbcmeerne ahel. Seevastu hemitselluloosi ahelad on l\xc3\xbchemad ja hargnenud struktuuriga, koosnedes 300\xe2\x80\x933000 erineva sahhariidi l\xc3\xbclidest._NEWLINE_Maal levinud taimsest materjalist moodustavad p\xc3\xb5himassi kolm biopol\xc3\xbcmeeri, need on tselluloos, ligniin ja hemitselluloos, vastavalt keskmiselt 33, 30 ja 20 protsenti biomassist. Puidus on nende sisaldus vastavalt 40\xe2\x80\x9350%, 20\xe2\x80\x9330% ja 20\xe2\x80\x9330%. Erinevalt tselluloosist ja hemitselluloosist, mis on pol\xc3\xbcsahhariidid, on ligniin varieeruva struktuuriga pol\xc3\xbcmeer, milles prevaleerivad aromaatsed (benseeni) ts\xc3\xbcklid._NEWLINE_Hemitselluloos eraldatakse tselluloosist leelise vesilahusega ekstraheerimisel ja edasi sadestamisel etaanhappe abil.'